***Турегалиева Лаура Хайроллақызы***

***Ақтөбе облысы, Байғанин ауданы***

***«Қарауылкелді бөбекжай – балабақшасы»***

 **Зияткерлік сайыс «Елімнің ертеңімін»**

**Мақсаты :** Өнер сайысы арқылы балаларды ұлттық, патриоттық рухта тәрбиелеу. Ой – қиялдарын дамыту, шапшаңдыққа , ептілікке , шеберілікке баулу. Қимыл – қозғалыс еркіндігін жетілдіру.

**Тәрбиеші :** Құрметті әріптестер , ата – аналар ! Бүгін біздің « Еркетай » тобында 9 – мамыр - Жеңіс күні құрметіне орай ұл балалар арасында «Елімнің -ертеңімін» атты өнер сайысы өткізгелі отырмыз. Әр ата - ана өз баласын жақсы жетістіктерімен биіктерден көргісі келеді . Бала - біздің болашағымыз. Еліміздің ертеңі . Келешектің кемел тұлғаларын тәрбиелеу сіз бен біздің басты міндеттеріміз.

Ендеше балаларымыз биіктерден көріне берсін деп өнер сайысымызды бастайық. Ол үшін алдымен әділ -қазы алқасын сайлап алайық .

 **Әділ -қазы алқасы мүшелері** : 1. У.С. Самарқанқызы.

 2. А. Г. Нұржігітқызы.

 3. К. Н. Бердіханқызы.

Ендеше **Елінің ертеңі** болар ұлдарымызды ортаға шақырайық :

1. Өте сабырлы , ақылды, шебер суретші жігітіміз - Алтынбеков Айдын.
2. Шапшаң, сөзге шешен ақылды тентегіміз - Амантаев Айдын .
3. Нәзік денелі, әдемі де , әдепті жігітіміз - Айбеков Жанболат.
4. Айтқанынан қайтпайтын , қайсар мінезді шымыр тентегіміз - Базарбеков Аманбек .
5. Пысық, актерлікке бейімділігі жоғары алғыр тентегіміз - Қуанов Бағлан

 6.Көп сөйлемейтін, берілген тапсырманы мұқият орындайтын ыждағатты жігітіміз Атшыбаев Жанарыс.

**Тәрбиеші:**

 - Балалар , біз қай мемлекетте тұрамыз?

- Елордамыз қалай аталады?

- Елбасымыз кім?

- Рәміздерімізді атаңдаршы ?

- Өте дұрыс біз өз мемлекетіміз, Отанымыз Қазақстанды мақтан етеміз . Сендер осы ұлы еліміздің ертеңісіңдер . Ендеше өнер сайысымызды еліміздің әнұранын айтудан бастайық.

**Өнер сайысымыз 6 турдан тұрады :**

 **I тур «Таныстыру»**

 ***Алтынбеков Айдын :*** Жігіттің анықтауда нақ сұлтанын,

 Жиылды балабақша ұландары.

 Алдыңда арғымақтай арындаған,

 Айдынмын Алтынбеков Ербол ұлы.

 Аспаныма көтеріп көк туымды,

 Биіктерден көрінем тек алдыңғы.

 Сусындап білім атты өр кемеде,

 Елімнің болармын- ау мен ертеңі.

 ***Амантаев Айдын*** : Армысыздар, апайлар,

 Бармысыздар ,достарым!

 Сәлем берем сіздерге,

 Таныстырам өзімді.

 Мен Айдынмын баламын,

 Айтқан тілді аламын.

 Ата менен әжемнің,

 Сүйіктісі боламын!

 Руым адай балықшы,

 Әкем Аян мұнайшы.

 Анар менің анашым,

 Айым , Айназ бауырым.

 ***Айбеков Жанболат :*** Ассалаумағалейкум, дана халқым!

 Менің атым – Жанболат, жүрегім ақ, көңілім пәк.

 Мен туралы әрине, барша жұрттың білуі хақ!

 Аңқылдаған анам бар Бинұр деген,

 Түн ұйқысын біз үшін төртке бөлген.

 Асқар таудай әкем бар Айбек деген,

 Еңбектенген ешқашан ерінбеген.

 Бауырларым –Жазира , Кәусар ханшайым,

 Күлдіріп, жадыратар адам жанын.

 Барынша таныстырдым мен өзімді,

 Бағалаңдар, барлығын адал халқым!

 ***Базарбеков Аманбек :*** Әкемнің үнімін,

 Анамның күнімін.

 Есімім - Аманбек,

 Өнерді сүйемін!

 Білімге зерекпін,

 Үлгілі бөбекпін.

 Тобымда әдемі,

 Ерекше зерекпін!

 ***Қуанов Бағлан:*** Көпшілік менде өзімді сынға салдым,

 Ардақтап қазағымның дәстүр салтын .

 Топтан озу мақсатым болмаса да,

 Жігіт болу мақсатым сегіз қырлы.

 Әділқазы алқасы армысыздар,

 Жігіттерге әділ баға беретін .

 Әділеттен жаралған жанбысыздар.

 Атым - Бағлан болады сұрасаңыз,

 Адайдың шегем руынан,

 Әкем аты - Еркебұлан асқар тауым,

 Пана болып біздерге жүз жасаңыз.

 Гүлмира -менің анашым,

 Қамқор болған жүрегіміз.

 Тәрбиеші -Лаура , Лаззат апайларым,

 Біздерден бар білгенін аямаған.

 Осындай апайлардың арқасында,

 Көпшіліктің көңілі тояр маған.

***Атшыбаев Жанарыс :***  Ата - анадан туғанмын,

 Сыйлаған ата анасын.

 Үлкеннің алған батасын,

 Әрбір қазақ баласы білгені жөн,

 Омарұлы Атшыбаев Жанарыс

 Әкесінің баласы.

 Елімнің жас ұланымын,

 Болам үлкен мен әлі.

 Қазақстан жалауын,

 Көтеремін жоғары.

 **II тур «Ойлан тап»**

 **Жұмбақтар:**

 1.Қыс бойы жатады,

 Тәтті ұйқыға батады .

 (аю )

 2 . Ертемен күнде сен,

 Қолыңды сүйкесең .

 Кетіп кір - ласың ,

 Тап – таза боласың .

 (сабын )

 3 . Өзі айлакер , өзі бір қу,

 Жүрген жері айқай да шу .

 (түлкі)

 4. Шомылған баланы,

 Аймалап алады.

 Сүйеді қолында,

 Сүртеді жонында.

 Бұл не ? (сүлгі )

 5. Сыбдырдан қорқады,

 Шошынып жортады.

 (қоян)

6.Құс сияқты құс емес,

 Самғап ұшқан биікке.

 Қақпайды бір қанатын,

 Жүрсе де тым биікте.

 (ұшақ)

 7 Ұйқысынан тұрғанда

 Аяқтарын созады .

 Тықыр шықса тышқаннан,

 Делебесі қозады.

 (мысық)

 8 . Қардай аппақ,

 Балдай тәтті – ақ.

 (қант)

 9. Екі найзасы бар ,

 Екі айнасы бар.

 Сыртылдаған тұяғы бар,

 Бір желпуіш сияғы бар.

 (сиыр)

 10 . Балалар жүр көшеде ,

 Естіледі шу – айқай .

 Сен де шықтың , көршіңді

 Қағып кеттің байқамай.

 Мұндайда не деу керек?

 (кешіріңіз)

 11 . Адамға серік,

 Күзетке берік .

 (ит)

 12 .Апаң сенің базардан ,

 Алма сатып әкелді .

 Ең үлкенін , жақсысын,

 Саған таңдап әперді.

 Мұндайда не деу керек?

 (рахмет , сізге)

 **III тур** «**Шынықсаң шымыр боласың»**

 **Қол күрес.**

 **IV - тур «Әке көрген оқ жонар...»**

 **(Үй тапсырмасы)**

 **V - тур «Өнерлі өрге жүзеді»**

 **«Қаражорға» биінен жарыс.**

**VI - тур «Ұлттық өнер – ұлы өнер»**

 **«Көкпар» ойыны.**